Marc Spautz
De Marc Spautz, gebuer den 10. Abrëll 1963 zu Esch-Uelzecht, ass en CSV-Politiker a Gewerkschaftler.

De Marc Spautz huet am Lycée technique d'Esch-sur-Alzette an am Lycée technique privé Émile Metz eng Ausbildung als Mecanicien gemaach a vun 1978 un an deem Beruff geschafft. 1984-1985 huet hie bei der WSA geschafft, vun 1985-1989 bei der Cegedel. Zu där Zäit huet hie sech gewerkschaftlech engagéiert. 1990-1996 war hie Gewerkschaftssekretär vum LCGB, 1996-1998 Vizegeneralsekretär an 1998-2009 Generalsekretär.

Zanter 1981 ass de Marc Spautz Member vun der CSV. 1994-2013 war hien, an zanter 2017 ass hien nees, am Schëfflenger Gemengerot, 2000-2005, 2011-2013 an nees zanter 2017 als Schäffen.

2004 gouf hien eng éischt Kéier an d'Chamber gewielt a bei deene vun 2009, vun 2013, vun 2018 a vun 2023 erëmgewielt. 

Vum 14. November 2009 bis den 10. Mäerz 2012 war hie Generalsekretär vu senger Partei.

Vum Oktober 2011 bis den November 2013 war hie Fraktiounschef vun der CSV an der Chamber, als Nofollger vum verstuerwene Lucien Thiel.

Den 30. Abrëll 2013 huet hie säi Parlamentsmandat néiergeluecht a gouf als neie Minister an der Regierung Juncker-Asselborn II vereedegt, zoustänneg fir Familljen- an Integratiounspolitik, fir Kooperatioun an humanitär Hëllef an d'Bezéiunge mam Parlament, fir déi bis dohin d'Marie-Josée Jacobs, resp. d'Octavie Modert responsabel waren. Déi Regierung gouf schonn am Dezember 2013 vun der Regierung Bettel-Schneider ofgeléist.

De Marc Spautz war vu Februar 2014 bis Januar 2019, President vun der CSV.

De Marc Spautz ass de Jong vum Jean Spautz.

Gielercher 
 Grand-Officier vum Ordre de Mérite du Grand-Duché de Luxembourg (Promotioun 2014).

Um Spaweck 
Websäit vun der Chamber

Gebuer 1963
Lëtzebuergesch Deputéiert
Lëtzebuergesch Ministeren
Lëtzebuergesch Gewerkschaftler
Grand-Officier de l'Ordre de Mérite du Grand-Duché de Luxembourg